Covid-19-statistieke: Duisende terugwerkende gevalle bygewerk(Argieffoto: Unsplash) Nog 18 035 nuwe gevalle van Covid-19 is aangemeld wat die positiwiteitskoers op 28,9% te staan bring. Vertragings met die aanmeld van nuwe gevalle weens IT-probleme het egter beteken nog 19 840 gevalle wat nie vantevore aangemeld is nie, is nou by die syfers ingesluit. Die algehele getal nuwe gevalle staan dus op 37 875. Die Nasionale Instituut vir Oordraagbare Siektes (Nios) sê private laboratoriums, asook die nasionale gesondheidslaboratoriumdiens, is verantwoordelik vir Covid-19-toetse in Suid-Afrika. Nios versamel die data as deel van sy waarnemingsbedrywighede oor openbare gesondheid. Hy maak staat op die private en staatslaboratoriums om daagliks nuwe Covid-19-statistieke te genereer en dit sluit in die getal nuwe gevalle, nuwe toetse en die positiwiteitskoers. Volgens Nios het die IT-probleme by staatslaboratoriums tot die vertragings met die aanmeld van gevalle gelei. Nios sê hy is verbind tot deursigtige verslagdoening en sal voortgaan om sy databasis by te werk terwyl die geraakte laboratoriums hul IT-probleme regstel. Dit gaan egter beteken dat terugwerkende data bygewerk word en tot ŉ toename in die gesamentlike getal toetse lei. Volgens die huidige beskikbare data is altesame 62 414 toetse sedert die vorige verslag gedoen. Altesame 3 167 497 mense het reeds positief vir die koronavirus getoets en 2 913 232 mense het reeds daarvan herstel. Nog 21 Covid-19-verwante sterftes is aangemeld wat die algehele sterftesyfer op 90 137 te staan bring. Daar is in dié stadium 164 128 aktiewe gevalle van Covid-19 landwyd. Die meeste nuwe gevalle is steeds in Gauteng (42%), gevolg deur KwaZulu-Natal (16%), die Wes-Kaap (13%), die Oos-Kaap en Vrystaat (6% elk), Mpumalanga en Noordwes (5% elk), Limpopo (4%) en die Noord-Kaap (2%). Die huidige positiwiteitskoers (28,9%) is hoër as ŉ dag gelede (16,4%) en die sewedaggemiddeld staan tans op 29,7%, ook hoër as die 24,4% van ŉ dag tevore. Nog 96 mense is ook sedertdien in hospitale vir die behandeling van Covid-19 opgeneem. Net 10 602 dosisse entstof is Sondag toegedien wat die algehele syfer op 27 090 975 te staan bring.